Ожалошћена породица/10
ПОЈАВА Х

ПРЕЂАШЊИ, без АГАТОНА и СИМКЕ

САРКА (пошто су отишли): Ама, ви; ови нешто шушкали, шушкали, па одједанпут одоше? 
ГИНА: И мени то паде у очи! 
ВИДА (прилази Танасију, поверљиво): Ево, сеци ме где сам најтања, ако не знам шта су шапутали Агатон и Симка. 
ТАНАСИЈЕ: Ама, и ја бих као рекао. 
ВИДА: Хоће да се уселе, видећеш, хоће да се уселе овде. 
ТАНАСИЈЕ: Па сад, шта му можеш, и боље нека се усели неко од наших. 
ВИДА: Па ако треба неко од наших, ти си ваљда најпречи. 
ТАНАСИЈЕ: Па јест', ал' ето, кад ће већ Агатон... 
ВИДА: Па оно по теби, какав си, може ти Агатон и главу појести. Не слушам ја тебе, него ћу кући, да спакујем мало прњице, а и ови да се разиђу, па ево мене, а ти, ако хоћеш, дођи! (Гласно.) Право каже Агатон, нема шта више да чекамо. 'Ајде, Танасије, 'ајдемо. Бога ми, једва чекам да одем кући да се одморим. 'Ајде, збогом остајте. (Оде.) 
ТАНАСИЈЕ: Па јест, да се одморимо. Збогом! (Оде за Видом.) 
 

Ожалошћена породица